5 C : ข้อคิดสำหรับธุรกิจครอบครัวไทย
&nbsp;
18 ส.ค. 2554

.....กิติพงษ์ อุรพีพัฒนพงศ์
ผมเขียนเรื่องหลัก 5 C ซึ่งเป็นข้อคิดเพื่อจำง่ายๆ มาแล้ว 2 ตอน วันนี้จะเป็น C สุดท้าย ซึ่งถ้าหากการบริหารจัดการธุรกิจครอบครัวเป็นไปตามหลัก 5 C ที่ว่านี้ ความเป็นไปได้ของธุรกิจครอบครัวที่จะสืบต่อหรือการสืบทอดจากรุ่นสู่รุ่นเกิน 3 รุ่นนั้น ก็ย่อมจะเป็นไปได้ เพราะถือว่าปัจจัยภายในที่ควบคุมได้ 
C ที่ 5 คือ Care and Compassion หมายถึง ความเอื้ออาทรและความกรุณา ความเห็นใจระหว่างทายาทในครอบครัวกันเอง และรวมถึงผู้เกี่ยวข้อง (Stakeholders) ตลอดจนส่วนรวม ความตั้งใจที่จะให้ธุรกิจครอบครัวมีความเจริญเติบโตได้ ถ้าหากว่าสมาชิกในครอบครัวมีความเอื้ออาทร ความเห็นใจ มีความปรารถนาดีซึ่งกันและกันแล้ว และคิดถึงประโยชน์ผู้เกี่ยวข้อง ซึ่งรวมถึงสังคมรวมด้วยแล้ว ประเด็น 4 ข้อที่ว่านี้ ก็จะเป็นประเด็นรองทันที 
เพราะไม่ว่าจะเกิดเหตุใดขึ้น ความเอื้ออาทรและความเห็นใจจะทำให้สมาชิกในครอบครัวต่างช่วยเหลือกันเพื่อสร้างธุรกิจให้ยั่งยืนโดยตัดประโยชน์ส่วนตนออกไป ปัญหาเรื่องข้อพิพาทก็จะไม่เกิดขึ้น และยังนำไปสู่ความรับผิดชอบต่อสังคมอีกด้วย ซึ่งความรักความเข้าใจนั้นจะต้องเกิดจากการอบรม การเลี้ยงดูของสมาชิกในครอบครัวให้มีความรัก ความเห็นใจ มีศีลธรรม ไม่ว่าจะศาสนาใดมาตั้งแต่ยังเด็ก 
หากเทียบกับศาสนาพุทธก็คือ การมีพรหมวิหาร 4 คือ เมตตา กรุณา มุทิตา อุเบกขา นั่นเอง (ผู้สนใจอ่าน ธรรมนูญชีวิต (หน้า 2223) ของท่านอาจารย์ปยุตโต) 
ผู้เขียนเคยสอบถามพระอาจารย์ชยสาโรเกี่ยวกับเรื่องที่ว่า เหตุใดสมาชิกธุรกิจครอบครัวจึงเกิดการทะเลาะเบาะแว้งกัน การทำการฟ้องร้องคดีต่อกัน ท่านอาจารย์ได้กล่าวไว้ว่า สิ่งที่สำคัญมากคือ การอบรมเลี้ยงดู ความรักความเข้าใจของสมาชิกในครอบครัวเป็นเรื่องสำคัญ ถ้าหากสมาชิกในครอบครัวมีศีลธรรม มีความรักความเข้าใจกัน ปัญหาต่างๆ ก็จะลดน้อยลง ความเห็นแก่ตัว ผลประโยชน์หรือข้อพิพาทก็จะลดน้อยลงด้วย 
เพราะฉะนั้น C สุดท้ายในความคิดของผู้เขียนจึงถือว่าเป็น C ที่ Care และ Compassion จึงมีความสำคัญมากที่สุด 
และจริงๆ แล้วครอบครัวใดที่มีความเอื้ออาทรและเห็นใจในระหว่างสมาชิกในครอบครัว ผู้เกี่ยวข้อง (ไม่ว่าจะเป็นลูกจ้าง คู่ค้า และสังคมส่วนรวมแล้ว) และส่วนรวม ก็ถือได้ว่าการมีความรับผิดชอบต่อสังคมส่วนรวมหรือ CSR ก็จะมีผลดีแก่ธุรกิจครอบครัวดังกล่าวได้ในระยะยาวตามสมัยนิยมในปัจจุบันอีกด้วย
จากประสบการณ์ในการทำงานและการศึกษาของผู้เขียนที่ผ่านมา ผู้เขียนคิดว่า C สุดท้ายเป็น C ที่มีความสำคัญ เพราะ C 4 ตัวที่ผู้เขียนได้กล่าวมานั้น ถึงแม้ว่าเป็น C 4 ตัวที่เกี่ยวกับกฎหมายพอจะช่วยอะไรได้ก็ตาม แต่แท้จริงแล้วก็ไม่สามารถที่จะแก้ไขปัญหาได้ทุกอย่าง ความเอื้ออาทร ความเห็นอกเห็นใจของทั้งสมาชิกในครอบครัวและผู้เกี่ยวข้อง (ไม่ว่าจะเป็นลูกจ้าง คู่ค้า สังคม) และประโยชน์ส่วนรวมแล้ว ธุรกิจครอบครัวก็จะเจริญเติบโตได้อย่างยั่งยืน จึงเป็นกุญแจสำคัญที่จะทำให้ธุรกิจครอบครัวเจริญจากรุ่นสู่รุ่นเป็นไปตามความประสงค์ของธุรกิจครอบครัว
ผู้เขียนปรารถนาอย่างยิ่งที่จะทำให้ธุรกิจครอบครัวไทยมีความเจริญก้าวหน้าสืบต่อจากรุ่นสู่รุ่นเพื่อความเข้มแข็งของประเทศชาติและส่วนรวม การเจริญเติบโตของธุรกิจครอบครัวไม่ได้หมายถึงความมั่นคงของสมาชิกในครอบครัวที่เพิ่มขึ้นแต่เพียงอย่างเดียว 
แต่ความเอื้ออาทร ความเห็นใจ และความรับผิดชอบต่อสังคม และผู้มีส่วนได้เสียก็เป็นสิ่งที่หลีกเลี่ยงไม่ได้ การยึดประโยชน์ส่วนรวมโดยประสานกับประโยชน์ทางธุรกิจย่อมส่งผลดีให้ท่านเสมอ ขอให้ทุกท่านโชคดี ธุรกิจครอบครัวไทยจงเจริญครับ